
Δελτίο Τύπου                                             22/02/2012
Συνέντευξη Τύπου της πολιτικής ηγεσίας του Υπουργείου Παιδείας, Διά Βίου Μάθησης και Θρησκευμάτων και του Προέδρου του Εθνικού Συμβουλίου Έρευνας και Τεχνολογίας (ΕΣΕΤ), για την Έρευνα  
Η Υπουργός Άννα Διαμαντοπούλου τόνισε:
Σήμερα ολοκληρώνεται η τριήμερη συνεδρίαση του ΕΣΕΤ για αυτό  κάνουμε μία συνολική ανακοίνωση για το τί έχει γίνει μέχρι τώρα στο χώρο της έρευνας. 
Στην έρευνα υπάρχουν τέσσερις πυλώνες με βάση τους οποίους οργανώνονται όλα τα προγράμματα και οι χρηματοδοτήσεις :  
· Το πρώτο είναι η ενίσχυση έρευνας, ερευνητών και υποδομών.  
· Το δεύτερο είναι η διασύνδεση της έρευνας με την παραγωγή, πώς προχωράμε σε τελικό προϊόν ή υπηρεσία, με όφελος για την κοινωνία. 
· Το τρίτο είναι η εξωστρέφεια, διεθνείς συνεργασίες. 
· Το  τέταρτο είναι η διασύνδεση με την κοινωνία, δηλαδή πώς κάνουμε την έρευνα και την επιστήμη κάτι ελκυστικό και κατανοητό στην κοινωνία και στις βαθμίδες της εκπαίδευσης. 

Η ανακοίνωση του πλαισίου δράσης έγινε το 2010 και αφορούσε δυο μεγάλες ενότητες. Η μία ήταν το θεσμικό πλαίσιο και ο νέος νόμος για την έρευνα που θα τη συνδέει με την παραγωγή και την οικονομία και η δεύτερη ενότητα ήταν η αναδιάρθρωση του ερευνητικού ιστού της χώρας, με το σημαντικό αριθμό Ερευνητικών Κέντρων, αλλά και το μεγάλο αριθμό Ινστιτούτων που υπήρχαν. Είναι κοινώς αποδεκτή η ανάγκη για εξορθολογισμό των δομών, αντιμετώπιση του κατακερματισμού  και της πολυδιάσπασης δράσεων και υποδομών και η συγκέντρωση της κρίσιμης μάζας των ερευνητών.
Τα τελευταία 15 χρόνια έχουν γίνει προσπάθειες χωρίς ολοκλήρωση. Η διαβούλευση ξεκίνησε τον Απρίλιο του 2011. Έγινε διεξοδικός διάλογος με όλους τους εμπλεκόμενους φορείς, με τη συνδρομή του ΕΣΕΤ, και ύστερα από ανοιχτή δημόσια διαβούλευση προχωράμε στην α’ φάση που είναι η αναδιάρθρωση του ερευνητικού ιστού με τις συγχωνεύσεις Ινστιτούτων των Ερευνητικών Κέντρων που εποπτεύονται από τη ΓΓΕΤ.
Τα 56 Ινστιτούτα στα 12 Ερευνητικά Κέντρα θα συγχωνευθούν σε 31 και τα 14 Κέντρα Έρευνας της Ακαδημίας Αθηνών θα συγχωνευθούν σε  δύο. Η θεσμική ολοκλήρωση δηλαδή το νομοθετικό έργο για την Ακαδημία Αθηνών θα ενσωματωθεί στη β’ φάση που είναι ο νόμος για την έρευνα.

Όσον αφορά στο νέο νόμο για την Έρευνα, ολοκληρώθηκε η διαβούλευση στο τέλος του Ιανουαρίου και δόθηκε μια παράταση γιατί ζητήθηκε από τα Ερευνητικά Κέντρα και από τα Πανεπιστήμια. Έχουμε αυτή τη στιγμή όλα τα σχόλια της διαβούλευσης και θα προχωρήσουμε και με τον κ. Αρβανιτόπουλο σε συνεργασία με τους Πρυτάνεις, τους Προέδρους των Ερευνητικών Κέντρων και τους Ερευνητές, σε μια τελική πρόταση για το νέο θεσμικό πλαίσιο.

Όσον αφορά στο ΕΣΠΑ και την πορεία του, για την πρόσκληση ενδιαφέροντος, μέχρι τις 31/12/2011 είχαμε δεσμεύσει  και ενεργοποιήσαμε  το 63% των πόρων. Στόχος ήταν να μην τα εξαντλήσουμε όλα σε δύο ή τρία χρόνια αλλά σε κάθε χρόνο να υπάρχει σαφές χρονικό διάστημα, συγκεκριμένη ημερομηνία και συγκεκριμένα ποσά τα οποία θα προκηρύσσονται ώστε να μπορούν οι ερευνητές και τα Ερευνητικά Κέντρα αλλά και ο ιδιωτικός τομέας, να έχουν πλήρη εικόνα, και τη δυνατότητα προγραμματισμού της ερευνητικής τους δραστηριότητας. 

Ο Πρόεδρος του ΕΣΕΤ Σταμάτης Κριμιζής δήλωσε:

Το Εθνικό Συμβούλιο  Έρευνας και Τεχνολογίας συνεδριάζει τις τελευταίες τρεις ημέρες με κύριο την τελική κατανομή των προτάσεων στο πλαίσιο του προγράμματος «Αριστεία» το οποίο ανακοινώθηκε στις 31 Μαΐου του προηγούμενου έτους.
Είναι η πρώτη χρηματοδότηση του ερευνητικού ιστού της χώρας, που έχει γίνει τα τελευταία 5 χρόνια, ειδικά της βασικής και εφαρμοσμένης έρευνας,. Υπήρξε μεγάλη ανταπόκριση από την ερευνητική κοινότητα, 1.500 προτάσεις. Το ποσό από το ΕΣΠΑ ήταν γύρω στα 60 εκατομμύρια ευρώ. Σύμφωνα με τον προγραμματισμό θα επαναληφθεί η ίδια δράση και φέτος την άνοιξη για άλλα 60 εκατομμύρια ευρώ. 

Οι προτάσεις που επελέγησαν ήταν υψηλοτάτου επιπέδου. Οι θεματικές Επιτροπές που διόρισε το ΕΣΕΤ ήταν όλες από επιστήμονες του εξωτερικού, Έλληνες και μη, οι οποίοι εργάστηκαν δίχως καμία χρηματική υποστήριξη, αλλά με μεγάλη υποστήριξη από το προσωπικό της Γενικής Γραμματείας Έρευνας και Τεχνολογίας. 

Όλοι ανεξαιρέτως είπαν ότι η ποιότητα των προτάσεων  που επελέγησαν ήταν παγκοσμίου επιπέδου, όπως το European Research Foundation, το National Science Foundation. Είναι μεγάλο επίτευγμα της ελληνικής επιστημονικής κοινότητας ότι κατέθεσε προτάσεις αυτού του επιπέδου. Πρέπει να γίνει θεσμός και να επαναλαμβάνεται κάθε χρόνο. 

Για την αναδιάρθρωση του ερευνητικού ιστού λάβαμε υπ' όψιν τα αποτελέσματα από τη δημόσια διαβούλευση. 
Έχει ήδη σχεδιαστεί μια δημόσια διαβούλευση για τη διαμόρφωση του εθνικού στρατηγικού πλαισίου για την έρευνα, τεχνολογική ανάπτυξη και καινοτομία, με ορίζοντα δεκαετίας. Αυτό έχει μεγάλη σημασία διότι δυστυχώς στη χώρα μας δεν υπήρχε μακρόπνοο πρόγραμμα για την ανάπτυξη της έρευνας και της τεχνολογίας στο παρελθόν.  Αυτό είναι ένα σύστημα το οποίο έχει χρησιμοποιηθεί από όλες τις χώρες της Ευρώπης και από τις ΗΠΑ, Ιαπωνία και λοιπές, για την προώθηση της τεχνολογίας.

Η προώθηση της τεχνολογίας είναι βασική παράμετρος για την ανάπτυξη οποιασδήποτε χώρας, είναι γνωστό ότι τα 2/3 της αύξησης του ΑΕΠ, εξαρτώνται από την αύξηση στην έρευνα και στην τεχνολογία. Η χώρα μας ξοδεύει γύρω στο 0,5% του ΑΕΠ για την έρευνα και την τεχνολογία, το οποίο με την κατεύθυνση της Υπουργού και τις προδιαγραφές της Ευρωπαϊκής Ένωσης, έχουμε καθορίσει να φτάσει μέχρι το 2020 στο 1,5%. 

Το Εθνικό Στρατηγικό Πλαίσιο για την Έρευνα, την Τεχνολογική Ανάπτυξη και την Καινοτομία θα έχει ολοκληρωθεί μέχρι τον Ιούνιο και κατόπιν θα υποβληθεί στην πολιτική ηγεσία, στο Κοινοβούλιο και την εκάστοτε κυβέρνηση για υλοποίηση. 

